DARTIGNE
Par talian Artegna
Logade a man çampe de grande val dal Tiliment, tra lis clevis meridionâls dal Cuarnan e chês ocidentâls dal Faêt, Dartigne si disvilupe intune “figure a forme di cûr”, cemût che al à scrit Baldissera ai prins dal '900. Lis sôs origjins a son une vore antighis: abitade za in epoche preistoriche, e à vût insediaments comerciâi significatîfs sedi celtics che romans. No distant dal centri si pues visitâ il Parc dai Garofui, cun floriduris straordenariis in ogni stagjon. Passion e storie si fondin ancje inte tradizion enogastronomiche, in mût particolâr chê dal purcitâ, che si caraterize pe gjenuinitât e pal savôr “cence timp” dai siei prodots, celebrade ae fin di Novembar de tradizionâl Fieste dal Purcit organizade dilunc des viis dal paîs, coinvolzint dute la comunitât.
DAVIAN
Par furlan locâl Pleif, par talian Aviano
Centri culinâr di origjin antighe logât inte zone centriocidentâl de provincie, al risulte abitât fin di epochis preistorichis, stant ai manufats litics cjatâts in zone. Il toponim, atestât pe prime volte intun document dal secul XII, al ven dal latin avidius, avilius o avianus. Fra Votcent e Nûfcent, e je impuartante la ativitât dai pichepiere davianots, tant preseâts ancje tal forest e organizâts in cooperativis sul teritori. Inte localitât di Plan dal Cjaval, Davian al à disvilupât ancje il setôr turistic leât ai sports invernâi.
CJAUDISTRIE
Par sloven Koper, par talian Capodistria
Citât cun storie tant antighe, puart di mâr e centri comerciâl di un larc teritori interni, e conserve une architeture di implant venezian, cun riferiments austriacs. Place Carpaccio, lûc che al ospite i concierts di Folkest, e je insiorade di Cjase Carpaccio, edifici di stîl gotic dal Cuatricent, residence dal pitôr venezian Benedetto Carpaccio, fi dal innomenât Vittore; ducj i doi a àn lassât ae citât un grant patrimoni artistic. Tal mieç de place e je la Colone di Sante Justine, realizade in ricuart de adesion dai cjaudistrians ae vitoriose bataie cuintri dai Turcs combatude a Lepanto intal an 1571. La viste sul mâr e je scuindude in part de “Taverna”, antîc magazen dal sâl de Republiche di Vignesie, atuâl centri multifunzionâl par events. A Cjaudistrie, la ativitât culturâl e je vivarose sedi de bande slovene che taliane, in graciis de Comunitât Autogjestide dai Talians, che intai ultins agns si è distinte massime pal alt profîl des sôs propuestis.
CJASSÀ
Par talian Cassacco
La posizion gjeografiche e orografiche di Cjassà e à vude une part impuartante inte localizazion dai antîcs insediaments abitatîfs. Pôc distant e passave la vie consolâr Julia che e rapresentave un dai as di racuardi plui impuartants tra l'Adriatic e la Danau centrâl. Il cjistiel di Cjassà al jere un fuartin che al completave il sisteme difensîf de planure, e in dute la sô storie nol à patît assedis e nancje distruzions. Al è caraterizât di dôs tors massicis unidis di un cuarp centrâl bas; chi si rive par une piçule e sugjestive strade di rive sù, dulà che insom si viôt la Glesie de Assunte, esterne al perimetri dal Cjistiel. Un altri edifici di particolâr rilêf al è rapresentât de Vile Gallici Deciani, costruide a cjaval dai secui XVII-XVIII. Al è un palaç dominicâl, cun scjalon centrâl a balustradis e une forestarie, che al finìs cuntune piçule tor cun capele, une piçule barcjesse e cualchi rustic. Dopo dal taramot dal 1976 si è disvilupade la ativitât produtive e comerciâl, ancje midiant de riconversion di struturis industriâls.
CJASTEONS (Çopule, par furlan locâl Sopula)
Par talian Castions di Zoppola
Al è a doi chilometris e mieç di Çopule. L'antîc cjistiel dai Cusans, che nol à lassât segn se no intal non, al è stât edificât de cjasade omonime daûr concession dal vescul di Concuardie inte seconde metât dal Dusinte; al è passât dopo ai di Prampero, ai Gubertins e infin ai Formentins; al jere caraterizât di une poderose cente di aghe (il flum Flum), di puints jevadôrs che si veve di paiâ par passâ, di une cente murarie cun borc, di une glesie dedicade a Sant Lenart, di un mulin. Pôcs abitâts a àn patide sul plan paisagjistic une alterazion cussì profonde intal arc di pôcs decenis tant che chel di Castions, che cumò no si pues ricognossi il maraveôs asset fortificât che lu caraterizave, cemût che si rileve des mapis de epoche, fin ai prins decenis dal Votcent.
CJASIELIS (Mortean)
par talian Chiasiellis di Mortegliano
Logade a est dal paîs di Mortean, la frazion di Cjasielis e conte plui o mancul cinccent abitants. Il non al ven di une peraule furlane doprade par clamâ lis piçulis cjasis dai contadins e dai pastôrs locâi che a animavin il paîs. Cjasielis al è stât citât pe prime volte tant che proprietât des muiniis di Sante Marie di Aquilee. Sîts impuartants a son la glesie di Sante Marie Anunziade e il “Golf Club Friuli” a Sud dal paîs. Cjasielis al ospite ancje une scuadre feminine di balon che e svante la partecipazion al ziron di Serie A.
DOMANINS (Sant Zorç de Richinvelde)
Par talian Domanins
La vile di Domanins e je documentade pe prime volte, intal 1123 cuant che diviersis tieris de "vile Dominik" a son lassadis dal duche Indrì IV di Carinzie ae abazie di St. Paul in Lavanttal. Sugjestive e je la vile Spilimbergo-Spanio, vecje fortificazion trasformade in palaç dopo dal secul XVII. Degne di note e je la anetude capele gjentilize dedicade a Sante Eurosie, protetore des campagnis. Lis atuâls ativitâts culturâls de frazion a gravitin su tantis associazions che a tegnin vive la comunitât cun ativitâts e propuestis tant che la fieste dal donadôr e la sagre di Sant Michêl Arcagnul.
VILDIFLUM
Par talian Fiume Veneto
Centri di planure dal Sud de provincie, di probabile origjin medievâl, dongje des ativitâts agriculis tradizionâls al à disvilupât il tiessût industriâl. Un timp dividude in dôs parts, chê setentrionâl guviernade de Austrie midiant dal cjapitani di Pordenon e chê altre de abazie benedetine di Sante Marie in Sylvis di Siest, il toponim, documentât dal XII secul, al ven dal fat di jessi bagnade dal cors di aghe clamât Flum. E je frecuentade avonde par lavôr, in graciis des sôs ativitâts produtivis e soredut des industriis, che a dan lavôr a un bon numar di personis.
FLAIBAN
Par talian Flaibano
Il comun al è tal cûr dal Friûl, inte zone de alte planure Furlane. Il cors principâl di aghe al è il flum Tiliment, che al delimite il confin Ovest dal teritori comunâl, e chi al nas il Parc dal Tiliment. A son presints diviers rescj di epoche romane, tant che vilis e dipuesits. Il non al derive di Flavianus, un roman che al à fondât il paîs pôc dopo de fondazion di Aquilee. Numerôs a son i edificis di grant valôr artistic che a conservin ancje esemplis artistics impuartants di pitôrs impuartants e pichepiere furlans intal ambit dal comun. Impuartante ancje Vile Marangoni Masolini a Sant Durì, che e je pôc distant des gleriis dal Tiliment. Un timp convent di fraris benedetins che a gjestivin la abazie e il vât sul Tiliment scuedint dazi.
GURIZE
Par talian Gorizia, par sloven Gorica
Su la confluence des dôs viis naturâls di comunicazion tra orient e ocident, lis Vals dal Lusinç e dal Vipau, lûc impuartant di passaç za in timps lontans, Gurize e je bagnade dal flum Lusinç. La citât si presente su la planure dal Lusinç cenglade des culinis dal Cuei, cognossudis pe culture de vît e pe produzion di vins di cualitât. La puarte plui biele vierte su la Italie: cussì il grant pitôr Max Klinger al à descrit Gurize. E svante une atmosfere particolâr dade dal compenetrâsi intune uniche citât di tantis tradizions diviersis. Di fat, Gurize e je la vere crosere des grandis culturis europeanis: chê latine, chê slave e chê gjermaniche, cheste particolaritât e je presinte in ducj i aspiets de tradizion, fasintle uniche.
MALNISIO
par talian Malnisio
Logât ae fin de planure pordenonese, tra il torint Ciline, lis mont Fare e Spie, il comun, ancje se di piçulis dimensions, al svante origjins tant antighis. Malnîs al fâs part dal comun di Montreâl, in provincie di Pordenon. I reperts de Ete dal Bronç e de prime Ete dal Fier che a son stâts cjatâts a confermin la antichitât dal insediament uman fin dal secul XIV prime di Crist. Cun di plui, i numerôs e impuartants reperts di Ete imperiâl e tarde romane a atestin une cierte rilevance di dute la aree.
OSPEDÂL (Glemone)
Par furlan locâl Ospedalet, par talian Ospedaletto
Frazion de citadine di origjin medievâl che e nas cul so nucli plui antîc da pît des monts Glemine, Cjampon e Cuarnan. Il tesaur di Ospedâl e je la Gleseute di Ducj i Sants: i afrescs visibii, vignûts fûr dopo dal taramot, a son dai secui XIV e XV. L'Ospedâl di Sant Spirt (in origjin Ospedâl di Sante Marie dai Cuei, viodude la sô posizion) al è stât costruît intal secul XIII pai viandants e dopo modificât plui voltis dilunc dai secui. Inte tarde Ete di Mieç, Ospedâl al jere cognossût pe presince dai mulins, che lis lôr ativitâts a ziravin ator dal Ospedâl di Sant Spirt. Vuê, dai nûf mulins presints in Borc Mulin di Ospedâl, dome un di lôr, il Mulin Cocconi, al è restât in bon stât e al è stât destinât a sede dal Ecomuseu des Aghis dal Glemonàs.
PAPARIAN (Flumisel)
Par talian Papariano
Frazion dal comun di Flumisel, e à viodude ricognossude la proprie identitât cuant che intal 1937 e vignive benedide la prime piere de glesie dedicade a Marie Santissime Regjine. L'edifici, sempliç e contignût, al è stât fat par volontât di doi plevans, cui bêçs e cul lavôr di dute la comunitât di Paparian, là che, dopo de sopression de gleseute gjentilize de famee Andriani, volude di Josef II, no esistevin lûcs di cult. Il non di Flumisel, nassût tant che borc agricul de prospare colonie romane di Aquilee, al ven dal vocabul latin “flumen” e al è nomenât pe prime volte (Fiumisèl) intun at dal 1174. La sô storie e je leade a fuart cun chê di Aquilee: cun cheste, al patìs lis invasions tremendis dai Uns, dai Visigôts, dai Ostrogôts, dai Avars e dai Langobarts; cun cheste, al viôt rivâ il Cristianisim e la costituzion de potence patriarcjâl.
PASSARIAN (Codroip)
Par talian Passariano
Passarian, frazion di Codroip, e je cognossude pe presince de splendide Vile Manin, un complès grandiôs e armonic realizât de potente famee Manin, tra il Sîscent e il Sietcent. E rapresente un dai edificis monumentâi plui prestigjôs dal Friûl - Vignesie Julie. Cjase dal ultin Dôs di Vignesie, e deventà dopo sede dal cuartîr gjenerâl di Napoleon Bonaparte che chi al restà par plui o mancul doi mês: intal 1797 al vignì firmât chi il Tratât di Cjampfuarmit tra Napoleon e la Austrie. Il parc daûr de vile, fat su la fonde dal gust francês, al è siôr di speciis botanichis raris e di cjantons pitorescs e sugjestîfs: sfueis, culinis e grups scultoris di sogjet mitologjic. Vuê Vile Manin e je sede di impuartantis mostris di art, e ancje di manifestazions e avigniments di riclam internazionâl.
PINCAN
par talian Pinzano al Tagliamento
Il comun al è logât inte Val di Mieç dal Tiliment. La part ocidentâl di Pinçan e tocje la Val Cose, chê nordorientâl si cjate invezit intal bas Cjanâl di Sant Francesc. La posizion gjeografiche dal teritori e je di valôr naturalistic particolâr. Il paîs al è apont cognossût pal puint sul flum Tiliment, di dulà che si gjolt di une viste spetacolâr. Fat saltâ te Prime Vuere Mondiâl dai talians in ritirade dopo il disastri di Cjaurêt, al è stât ricostruît dopo de vuere.
Il comun al è stât colpît in maniere serie dal taramot dal 1976 ricevint po dopo la Medaie di Aur al Merit Civîl pe ricostruzion realizade in maniere perfete e pal restaur des oparis di art.
PURCIE
Par venit e par talian Porcia
Deliziose citadine che e à savût conservâ un nucli storic scuasi intîr, cun cualchi element di alt interès, di là di un patrimoni naturalistic invidiabil leât ae aghe. Numerôs in zone i insediaments preistorics des Etis dal Bronç e dal Fier, soredut Sante Rufine di Palse, dulà che di pôc al è stât cjatât un insediament paleovenit. Il cjistiel, documentât dal secul XI (il plui antîc di dut il Friûl), di in chê volte a vuê al è stât abitât cence interuzion de famee dai Purcie e Brugnere. In bande e je la parochiâl neogotiche di Sant Zorç cul singolâr cjampanili dal 1488, costruît par emulâ chel di Sant Marc a Vignesie, ma fermât a dome 44 metris. Inte imediade perifarie est, in localitât Rorai Piçul, e je la senografiche vile Correr-Dolfin (XVII secul), intun ambient di dut rivuart.
PORDENON
par talian Pordenone
Logât su la spuinde dal flum Nunciel, Pordenon al è la citât principâl dal Friûl Ocidentâl. Une realtât ancjemò tant leade al so passât testemoneât dai palaçs, dai afrescs, dai monuments dal centri storic sugjestîf, ma pronte ancje a acetâ lis sfidis dal presint e dal avignî. La storie di Pordenon, l'antîc Portus Naonis, di fat e je ancjemò vuê leade al Nunciel, cors di aghe che par secui al è stât navigabil, determinant il disvilup economic de citât e contribuint a creâ une vocazion particolâr ae inovazion, al scambi e al confront.
Dinamisim e creativitât a son palês inte architeture, inte produzion artistiche, musicâl e leterarie. Pordenon al è ancje un centri storic tant biel dulà che si pues lâ a pît par lassâsi sedusi de elegance dai palaçs piturâts e dai puartis, de poesie dai afrescs che a pandin la storie de citât. Pordenon al è ancje la citât dulà che al è nassût Giovanni Antonio de' Sacchis, clamât il Pordenon, il plui grant pitôr furlan dal Rinassiment.
POCUI
par talian Pozzuolo del Friuli
Il toponim al ven dal tiermin latin “puteus” e si riferìs a un poç fat costruî inte localitât par volê di Juli Cesar. Il non di Puçui al è, cun di plui, leât a eroichis impresis dai ultins conflits mondiâi: la cjarie dai cavalîrs lizêrs di Gjenue e dai lancîrs di Novare e la epopee dai alpins in Russie. Interessant il Civic Museu Storic inte frazion di Cjargnà: il museu al è colocât inte ex glesie di Cjargnà e al conserve testemoneancis de dramatiche campagne di Russie de Seconde Vuere Mondiâl. Al ospite diviers gjenars di ogjets relatîfs aes operazions militârs, e ancje aes bataiis, ae presonie e al rimpatri dai muarts.
POÇ(San Zorç da la Richinvelde)
par talian Pozzo (San Giorgio della Richinvelda)
Poç al è une frazion dal comun di S. Zorç de Richinvelde, comun dissegnât dal flum Tiliment a est e de Midune a Ovest che insiemi a crein un teritori naturâl e pûr. Il Comun al ospite un dai lûcs sacris plui impuartants dal Friûl, "la Richinvelde" dulà che apont al è stât sassinât chel che al jere il patriarcje Beltram di Aquilee. La frazion di Poç e ospite il museu de civiltât contadine, cuntune colezion inedite di imprescj antîcs, tipics de comunitât rurâl. Il comun al è cognossût tant che teritori des "Lidrîs dal Vin" apont pe produzion di rasiçs ma ancje di vin. Di fat, chi a son tantis aziendis agriculis e cantinis che a podaran ufrî cercis e bon acet.
PRÂT DI CJARGNE
par talian Prato Carnico
Prât di Cjargne al è la capitâl dal cjanâl Pedarç, e tant che in altris piçui paîs de val lis cjasis a son tipichis e in cualchi câs a riproponin carateristichis dai palaçs venits, a testemoneance dal domini de Serenissime, che chi e cjatave il legnam par costruî lis sôs nâfs. I cuvierts a son fats di speciâi cops placs di crep, che a cjapin la forme di piçulis scjandulis, “las planelas”. La localitât plui cognossude e je Pesariis, famose pe produzion di orlois fin dal XVII secul. Une escursion curte e puarte di Truie ai Stai Orias, un dai lûcs plui inmagants dal cjanâl Pedarç: a son une cuindisine di stâi antîcs che par vieri a jerin assegnâts al ricovar des mandriis dilunc de transumance.
REDONE (TRAMONÇ DISORE)
par talian Redona (Tramonti Di Sopra)
Redone e fâs part dal comun di Tramonç Disore, in provincie di Pordenon. La localitât e je famose in graciis dal lât di Tramonç o lât di Redone, un lât artificiâl in val Tramontine.
In timp di grande secje, si viodin vignî fûr de aghe lis pocjis ruvinis restadis dal vecjo borc di Movade. Al è un spetacul straordenari, che al capide intai Istâts plui secs e cence ploie. A son i scheletris des pocjis cjasis di claps glotudis dal torint Midune, intai prins agns '50, cuant che e je stade ultimade la dighe costruide su la strete di Puint Racli. La aghe e à somerzût dut, sbregant vie la anime a trê trancuilis comunitâts locâls: Movade, Flôr e Redone vecje.
ROMANS DAL LUSINÇ
par talian Romans d'Isonzo
Comun dal Friûl orientâl in Provincie di Gurize, logât su la confluence di trê cors di aghe: Vierse, Judri e Tor. Il so teritori al cjape dentri ancje lis frazions Vierse e Frate. Lis primis testemoneancis di un insediament fortificât (cjastelîr) a son di epoche protostoriche. A son di epoche romane diviers insediaments di gjenar rurâl, intant che impuartante e je la presince langobarde, testemoneade di une necropoli tra chês plui grandis dal Nord Italie. Al è pussibil visitâ il Civic Museu Archeologjic di Romans e il Parc didatic archeologjic su la necropoli langobarde. A Romans, intal mês di Mai si ten une manifestazion rievocative (Romans langobardorum). Si ricuarde ancje la Fiere di Sante Elisabete, la tradizionâl “Sagre dal dindiat”, cu la singolâr gare di pesadure dai dindis zigants in place, e il Carnevâl di Romans cu la sfilade dai cjars e dai grups in mascare.
SAN DENÊL
Par talian San Daniele del Friuli
Il centri di S. Denêl al è su la alture dal Cuel Massim che, dongje de mont di Ruvigne, al segne il limit ocidentâl dal anfiteatri morenic lassât dai glaçârs dal Cuaternari. La citât e je inseride intun paisaç dolç che si slargje traviers bielis culinis, flums e lâts. Un clime pal plui clip e temperât in ogni stagjon e il teritori propit just pe stagjonadure dal persut a àn fat di S. Denêl mete di tancj turiscj. Inte place principâl al è il domo de citât dedicât a Sant Michêl Arcagnul, opare di Domenico Rossi; il cjampanili, no finît, al è stât scomençât intal 1531 daûr dal dissen di Zuan di Udin. A diestre al è l'antîc palaç comunâl, cul puarti su arcadis bassis e trifore bande la place, che al ospite l'archivi comunâl, e la impuartante biblioteche civiche Vuarneriane. E merete une visite ancje la glesie gotiche de Madone de Frate, scomençade intal 1350 e completade cu la façade di piere intal 1469.
S. ZUAN DAL LANDRI(Pulfar)
par talian San Giovanni d'Antro, par dialet sloven Svet Ivan u čelè
Cul non di S. Zuan dal Landri si identifichin une grote e une glesie, costruide dentri de cavitât, in comun di Pulfar, in provincie di Udin. Il landri si vierç suntune parêt verticâl di cret de mont Mladesiena. Su la jentrade de cavitât si cjate un dopli puarti, un pal scolament des aghis che a vegnin di dentri de caverne, e chel altri costruît par fâ la galarie che e permeteve l'acès ae zone di cult che si cjate inte part superiôr des voltis. Dentri de grote a son stâts cjatâts rescj di masselis, dincj e vertebris, reperts di ceramiche di epoche preromane e romane e rescj metalics di epoche medievâl. Il complès destinât al cult, intal spazi rigjavât parsore dai puartis, si compon di une glesie, une capele presbiteri, di une sagristie e di une lozute vierte su la valade che e je sot.
BUIE - SAN STIEFIN
Par talian Santo Stefano di Buja
Inseride tra diviers rilêfs (Mont, Zus, Urbignà, Mastii, Baldo, Masanêt, Pravis) e bagnade di diviers cors di aghe, Buie si presente tant che un "piçul eden", cemût che le à definide Angelo Menegazzi za intal 1894 intai siei "Ricuarts e notis di un vacancîr". Il tiermin Buja al ven di di Buca, Buga o Boga, in riferiment ae val che e je dongje di Sottocostoia clamade Pidicuel. Vuê al è un complès di cuarantenûf tra borcs e frazions che a formin il teritori comunâl, ma nissune di chestis al puarte il so non. Tant e tant Buie e rivendiche il titul di "Citât di Art de Medaie": tra i incisôrs plui grancj di chest secul a son presints tancj buiês.
SPILIMBERC
Par talian Spilimbergo
La citadine dal Friûl Ocidentâl e je vuê capitâl de musiche in graciis di Folkest, ma ancje de fotografie (di fat, chi a son nassudis lis esperiencis dal neorealisim inte art fotografiche) e soredut dal mosaic (la sô scuele innomenade e prepare ogni an talents gnûfs). Tancj a son i monuments, sedi intal cjâflûc sedi intes frazions. Il domo, râr esempli di gotic furlan (une vore siôr di oparis pitorichis e di sculturis di valôr), e pôc distant il cjistiel dai conts di Spilimberc a meretin juste atenzion, cussì ancje cors Rome, tra lis dôs toratis-puartis restadis des antighis centis murariis. La glesie di Sant Zuan Batiste, cuntune crucifission realistiche, la glesie di Sant Josef e Sant Pantaleon, la glesie di Sant Antoni Abât a Barbean, la parochiâl di Taurian cuntun biel Sant Cristoful te façade, la parochiâl di Baselie (par furlan locâl Baselia) frescjade dal Amalteo e lis sculturis dal Pilacorte inte glesie di Gjai, a fasin di Spilimberc un dai comuns plui siôrs di art dal Friûl. Ca e à sede une innomenade scuele par mosaiciscj. Industrializât a fuart intal dopovuere, al fâs di riferiment par une largje aree dal Friûl ocidentâl.
TALMASSONS
Par talian Talmassons
Al è un centri agricul e artesanâl di tradizion consolidade, su la diestre dal torint Cormôr. In particolâr, al è inte zone clamade Risultivis dal Stele. In cheste aree, massime intal Biotop di Flambri, a son cjapadis dentri largjis estensions di zonis umidis soreviventis aes bonifichis e aes consecuentis riduzions dai habitat naturâi che a àn interessât la planure furlane dilunc dal secul passât e che cumò a son stadis ricognossudis tant che Sît di Impuartance Comunitarie, che al rapresente il plui impuartant e larc complès di vegjetazion umide di aghe dolce de Regjon Friûl - Vignesie Julie e un dai pôcs sît naturâi di dute la planure Padane-Venite. Dongje di chest patrimoni ambientâl preziôs si contin ricjecis storichis artistichis di antighe memorie tant che sîts archeologjics di origjin romane e alte medievâl, gleseutis e iconis votivis, simbul de storie religjose dal lûc, vilis e residencis dominicâls dal secul XVIII e secul XIX, tipics borcs rurâi. Tra lis vilis di bielece sugjestive a van dal sigûr ricuardadis la Vile Savorgnan a Flambri, tra lis cjasis storichis plui antighis dal Friûl di Mieç, e Vile Mangilli a Flumignan.
TUMIEÇ
Par talian Tolmezzo
Al è probabilmentri de etât imperiâl romane il prin insediament che si è disvilupât dulà che vuê e je la citât di Tumieç, e al è tor de fin dal prin mileni che il non al comparìs in documents uficiâi intune cun altris borcs cjargnei e furlans. Tumieç al devente centri comerciâl e aministratîf impuartant intal 1356 cuant che il patriarcje di Aquilee Nicolau di Lussemburc, ai 23 di Zenâr, al firme il privileç che cun chel al cree une uniche jurisdizion par dute la Cjargne, rimetintle ae comunitât di Tumieç. E nas cussì la Provincie de Cjargne, dulà che Tumieç al devente capitâl, aministrade dal Cjastalt patriarcjâl e dai judiçs di Tumieç. Tra il 1797 e il 1805, dopo des invasions di Napoleon, la Cjargne e chel che al jere il Ream dal Venit a son passâts sot dal Imperi Austro-Ungaric fin cuant che il stes Napoleon al vinçarà a Austerlitz e si ricjaparà i stes teritoris cedûts dome vot agns prime, puartant Tumieç e la Cjargne intal Ream Italic sot dal control francês. Cu la fin di Napoleon, la Cjargne e passe sot dal domini lombart-venit, vassal austriac, e là e reste fin ae fin de Tierce Vuere di Indipendence. Dopo un plebissît, Tumieç al jentre a plen titul intal Ream di Italie.
TRAMONC DISOT
Par talian Tramonti Di Sotto
Tramonç Disot al è un comun in provincie di Pordenon che al svante certificazions impuartantis. Il paîs al è stât distrut dal dut dal taramot dal 1976 e al à otignût la Medaie di Aur al Merit Civîl in graciis de opare di ristruturazion dal tiessût abitatîf. Altris ricognossiments impuartants a son chel conferît de ARPA Regjonâl, pe cualitât ecelente des aghis di balneazion dal sît in localitât camping di Tramonç Disot, e l'atestât di Ricognossiment di Maravee Taliane in graciis dai sîts paisagjistics maraveôs, dai bens culturâi siôrs e des manifestazions de tradizion popolâr.
TRAVÊS
Par talian Travesio
L'atuâl Comun di Travês al è costituît di dôs entitâts un timp separadis tra di lôr e cun storiis diviersis: Travês e Top. La zone di Travês e je famose pe produzion di formadi Montâs, di cualitât otime. Par chel che al rivuarde l'aspiet industriâl, a son soredut doi i comparts che a ufrissin plui prospetivis, chel tessil e chel dai cimentificis. La antichitât di Travês e je testemoneade de presince de plêf di Sant Pieri, une des plui grandis di dute la diocesi di Concuardie: in origjin e veve jurisdizion spirituâl dal Tiliment ae Midune, des monts ae parochie di S. Zorç de Richinvelde. Cheste e je stade mari di dutis lis glesiis de zone, includude ancje chê di Spilimberc, che dome dopo tancj secui e varès cjapade sù la sô ereditât spirituâl.
UDIN
Par talian Udine
Capitâl storiche dal Friûl, e ufrìs a Folkest une des sôs miôr curnîs: il cjistiel dai patriarcjis, che dentri al conserve il salon dal Parlament Furlan, probabilmentri la prime testemoneance de vite democratiche europeane, decorât di un dai plui innomenâts cuadris dal Tiepolo. Sul cuel si cjatin ancje: la glesie di Sante Marie (VII secul) e la Cjase de Contadinance, ricostruzion dal 1931 di un edifici dal Cuatricent dulà che si devin adun i contadins furlans. La place Sant Jacum o place des Jerbis, cumò place Giacomo Matteotti, centri di marcjât ma ancje de vite citadine intai ultins secui, e je stade ogjet di un restaur curât, sedi de pavimentazion sedi de biele fontane, opare di Zuan di Udin. Di grant interès artistic al è ancje dut il cicli dal Tiepolo a Udin: dal Palaç Patriarcjâl ae capele de Puritât. La biele place Libertât, cu la loze dal Lionel dal Cuatricent e la loze di Sant Zuan dal Cinccent, cu la tor dal orloi di Zuan di Udin, e je calcolade tra chês plui venezianis di Italie dopo chê di Sant Marc a Vignesie. La catedrâl di Sante Marie Anunziade, residence dai ultins patriarcjis di Aquilee, e je stade scomençade intal 1236, suntun edifici sacri plui antîc, decorade cun palis e afrescs di Giovan Battista Tiepolo.
fur_Latn vec_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn isl_Latn vec_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn vec_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn kmr_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn lmo_Latn fur_Latn fur_Latn vec_Latn fur_Latn fur_Latn lmo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn